Agter die skerms by ons April-modefotosessie | rooi rose Agter die skerms by ons April-modefotosessie | rooi rose
Agter die skerms by ons April-modefotosessie
Bykomstighede word nie meer net as 'n item beskou waarmee jy jou uitrusting subtiel afrond nie – bonkig en besonders is op almal se lippe. Dit beteken egter nie jy hoef jou fyner, klassieke style agter in die kas te bêre nie. Ons wys jou hoe om jou oud en nuut te kombineer.
Teks en Hooffoto: Bea Lingenfelder
Groot oorringe is groot nuus in die modewêreld, veral die kandelaar- en hoepelstyle. Hoewel groter deesdae as beter beskou word, raai ons jou aan om seker te maak jy kies 'n grootte wat by jou nek en gesiggrootte pas. Langer oorringe kan jou nek mooi slank laat lyk, maar sodra dit té groot vir jou proporsies is, kan dit die teenoorgestelde effek hê. Maak seker jou oorring skuur net so liggies bo-oor jou skouer, sodat dit steeds maklik en vrylik beweeg as jy jou kop draai. Net daardie bietjie beweging skep die illusie van 'n lang, verslankende nek. As jy eerder 'n korter styl soek, maak seker jou oorringe eindig dan parallel met die punt van jou ken. As jy baadjies of kraaghemde dra, maak seker jou oorringe verdwyn nie tussen die voue nie of oorweeg eerder 'n halssnoer as jou fokusitem.
Halssnoere word ook met oud en nuut gekombineer. Laag op laag word gedra met 'n fyner ketting bo en 'n groter, bonkiger en meer moderne styl na onder. Moet egter nie te veel lae dra nie – twee of drie is genoeg. 'n Langer halssnoer skep die illusie van 'n langer bolyf – kies dus een wat net bo jou naeltjie eindig om te verhoed dat jou bolyf in twee gedeel word. Let ook op na die bloes wat jy dra – As jy 'n v-nek hals het, kies 'n halssnoer wat saam met die v-nek hang, een met 'n hangertjie aan die onderpunt.
Kry gerus die April 2018-uitgawe van rooi rose vir nog wenke rakende die bonkig-en-besonderse-style.